和鄭制幹謝借居且惠朋樽醉螯詩
作者：鄭清之
朝代：宋

paragraphs: 平生愛山林，里居想王屋。
孤月自無朋，斷雲曾不族。
詎知莊遵市，儵有賈誼卜。
西河就索居，漆園問尊足。
翟門羅可去，軻宅仁已熟。
似聞結駟多，每見後騎屬。
魯臺時遣餽，監侯已發粟。
競歡王儉蓮，肯問顔公粥。
家貧願鄰富，蒹葭欣倚玉。
頗容滑稽叟，來簉堂上燭。
猶能辨絲簧，漸近不如竹。
濁醪慁兵醖，庸行參聖讀。
願爲善頌禱，既醉備五福。
謀婦擬提壺，敲門驚啄木。
持螯兩從事，來就桑下宿。
美味均適口，雙明喜增目。
命駕匪千里，星言媿不夙。
聯句乏追韓，補詩聊繼束。
終當效樂天，駱馬爲酒鬻。